SAUK wil nie sê of afgedanktes welkom is | Netwerk24
Deur Hannes Kruger 26 Julie 2016 16:11
Dit is onduidelik of vier van die afgedankte SAUK-joernaliste wat Dinsdag ’n hofoorwinning behaal het, Woensdagoggend weer vir diens sal kan aantree.
Die arbeidshof in Johannesburg het Dinsdagoggend gesê Jacques Steenkamp, Krivani Pillay, Foeta Krige en Suna Venter is onwettig afgedank en hulle moet in hul poste heraangestel word.
Kaizer Kganyago, SAUK-woordvoerder. Foto: Andrew Mthimkhulu
Kaizer Kganyago, SAUK-woordvoerder, wou egter nie Dinsdagmiddag kommentaar lewer daaroor of die vier afgedanktes Woensdag by die werk verwelkom sal word nie.
Kganyago wou nie kommentaar lewer op die hof se uitspraak nie.
Hy het gesê die uitsaaier is nog besig om die uitspraak te “bestudeer ten einde die bevel te verstaan”.
Steenkamp, Krige, Pillay en Venter was onder die sogenaamde SAUK-8 wat verlede week afgedank is nadat hulle kapsie gemaak het teen die uitsaaier se beleid dat daar nie beeldmateriaal van gewelddadige betogings op die nuus uitgesaai mag word nie.
Lukhanyo Calata, Busi Ntuli en Thandeka Gqubule is ook afgedank en Vuyo Mvoko, wat op kontrakbasis gewerk het, se kontrak is opgeskort. Hulle het almal ook die hof genader en hul aansoeke moet nog aangehoor word.
In ’n uitspraak wat Dinsdagoggend deur regter André van Niekerk voorgelees is, het regter Rob Lagrange die interdik toegestaan wat beveel dat die SAUK nie met tugprosedures teen die vier joernaliste mag voortgaan nie.
Die SAUK moet ook die regskoste betaal.
SAUK-4 se afdanking is onwettig